15. schôdza NR SR - 5.deň - A. dopoludnia
Dátum: 2024-06-18
Poslanec: Kišš, Štefan (PS)
Druh vystúpenia: Vystúpenie v rozprave

26. Vážený pán minister, kolegyne, kolegovia, ja sa teraz vyjadrím v podstate ku všetkým trom bodom, ktoré teraz nasledujú, teda dve rôzne dane, ktoré priniesol pán minister do pléna, ale po ňom, po nich nasleduje program stability, teda nazvime to stratégia verejných financií, ktorú budeme potom následne prerokovávať. Minister financií nazval verejné financie Titanicom pred... pri predstavovaní tej predchádzajúcej konsolidácie a ja s ním, s týmto konštatovaním súhlasím. Slovenské verejné financie sa nachádzajú v rozbúrených vodách a ešte stále je možné, že smerujú k tomu pomyselnému ľadovcu. S čím s ním nesúhlasím, je jeho zavádzanie o tom, kto tento stav spôsobil. Jedno ilustratívne číslo bolo, ktorý, ktoré tiež používa jednopercentný deficit v rokoch 2019 a 2020, ktorým sa teda chváli, že bol, bol teda nižší ako, ako v súčasnosti alebo za minulej, za minulej vlády, avšak bol to deficit v dobrých časoch. Svet, Európa žili v prosperite a Slovensko malo v tom čase siedmy najhorší deficit, a zatiaľ čo 17 krajín Európskej únie malo prebytky. Teda v dobrých časoch si sporilo na tie horšie časy, zatiaľ čo Slovensko tak, tak nerobilo. A bolo to za vlády pána Roberta Fica, neskôr pána Pellegriniho. V každom prípade, bez ohľadu na to, čo, kto tento stav spôsobil, sme tam, kde sme dnes, a je čas prestať sa vyhovárať a začať konať. A vláda nám tu už mesiace rozpráva o stabilizácii dlhu, o konsolidácii verejných financií, no opak je pravdou, v skutočnosti iba pokračuje v zadlžovaní peňaženiek ľudí na Slovensku. Verejný dlh rastie podľa dokumentov ministerstva financií, v minulom roku dosiahol 56 % HDP a smeruje podľa vlády k 62 % v roku 2027, podľa Rady pre rozpočtovej zodpovednosti k 67, teda 56 verzus 67 za predpokladu, že vláda, ako zatiaľ teda tak neurobila, nepredstaví opatrenia na zníženie dlhu. Teda podľa tejto prognózy narastie verejný dlho o pätinu. V prepočte na hlavu každý občan dnes dlhuje 12 680 eur a ten nárast dosiahne vyše 15 200 eur na jedného občana, teda o tú, o tú pätinu, ktorú som spomínal. Deficit verejných financií na tento, na tento rok vláda rozpočtuje na 6 % HDP. Čo je dôležitejšie, je ten kontext. Je to najhorší deficit v eurozóne a druhý najhorší deficit v Európskej únii. Jedna krajina Európskej únie, Rumunsko, má tento aj budúci rok očakávaný deficit horší ako Slovensko. Teda v tomto aj budúcom roku druhý najhorší deficit v celej Európskej únii a najhorší v krajinách, z krajín eurozóny. A rovnako dôležité, že tento rok vláda neplní ten svoj sľub o konsolidácii, naopak, dekonsoliduje, zhoršuje deficit. Zatiaľ to vychádza na 0,8 % HDP, čo je teda takmer miliarda, a toto by som žiadnou štatistickou odchýlkou teda nenazval. A tých 6 %, teda vyše 7 mld. eur, tak takýmto deficitom sa vláda rozhodla veľmi takto natvrdo ďalej zadlžovať nás všetkých. A zaujímalo by ma, či by pán minister poradil takej rodine v Snine, alebo, alebo aj v Senici s dvoma hypotékami, aby si nakúpila luxusnú dovolenku, dva bavoráky na kreditné karty, a namiesto toho, aby splácala svoj dlh, lebo v takej situácii sa nachádzajú dnes verejné financie, a dlh je to, čo od začiatku tvoríte, a dlh je to, čo po vás ostane. A vláda tvrdí, že chce znížiť deficit na 3 % HDP v roku 2027. No chýbajú jej na to opatrenia. Nepredstavila takmer žiadne. Len v tomto roku nám chýba vyše miliarda, teda presnejšie 1,3 mld. a v roku 2027 to bude 2,6 % HDP, teda niekde okolo 3 mld., opatrenia za 3 mld., ktoré stále očakávame, a vláda ich nepredstavila. A to je ako plánovať rodinný rozpočet bez toho, ako zaplatiť účty. Je to neprofesionálne a nezodpovedné. A na samotné financovanie tohto dlhu platíme čoraz viac. Naša riziková prirážka je vyššia ako u ostatných krajín, ktoré sú v podobnej ratingovej kategórii. Teda máme nejaké ohodnotenie ratingových agentúr, avšak na tie splátky dlhu, jednotkové ceny platíme, platíme viac. A v kontexte toho veľkého balíka, teda celkového dlhu, samozrejme, ten, ten problém sa násobí a čím ďalej, tým viac platíme na splátky dlhu namiesto toho, aby sme platili, alebo teda financovali verejné služby. V prepočte každý rok len kvôli tým jednotkovým cenám, kvôli tým splátkam dlhu, kvôli ktorému sa horšie financujeme, ako by zodpovedalo nášmu finančnému ratingu, platíme ročne o 35 mil. eur viac. A to sú peniaze, za ktoré sme mohli mať nové cesty, školy, škôlky, dokonca za štyri roky možno aj, aj jednu menšiu nemocnicu. Pravda je taká, že vláda v skutočnosti kašle na konsolidačné úsilie. Od svojho nástupu nás stojí miliardy a hospodárskych kiksov, ktoré sme už aj tuto v parlamente mali možnosť vidieť, je množstvo. Nezmyselné a neadresné výdavky, napríklad si spomeňte na energopomoc pre všetkých, ale aj brzdenie ekonomiky, napríklad zvyšovanie odvodov, teda ceny práce, ktorú sme videli v decembri. Vláda berie peniaze ľuďom z II. piliera a ignoruje budúcnosť našich detí aj budúcnosť tých, ktorí tu budú žiť po nás. My si tu totiž žijeme v krajine, ktorá má našliapnuté na, na krach, ako povedal aj pán minister, a naši vládni papaláši si odletia vládnym špeciálom na futbal, zvyšujú si svoje platy, aj to pokútnym spôsobom cez paušál, a pre svojho šéfa pripravili doživotnú rentu, aby za rozklad našej krajiny mal aj doživotný plat a bavoráka so šoférom. Na Pellegriniho kampaň minula stámilióny a ďalších 100 mil. venovala pánovi Dankovi na jeho novú hračku v podobe ministerstva športu a takto by sme mohli pokračovať ešte hodnú chvíľu. Lenže vláda už má dnes výrazne viac ako 100 dní od začiatku svojho vládnutia a je čas, aby sme sa pozreli na jej predvolebné sľuby a konfrontovali ju s nimi. Napríklad nám sľubovali stabilizáciu dlhu. Ako som ukázal, dlh aj deficit nám pomerne rapídne rastie. Sľubovali, že dane nebudú jediným spôsobom konsolidácie. A čo vidíme? Dane z elektronických cigariet, dane zo sladených nápojov... A to je všetko, čo boli, čo boli doteraz ochotní, schopní priniesť na stôl. Vláda o šetrení len rozpráva, lebo prvé dve opatrenia, ktoré tu dnes rokujeme, ktoré predstavila, jednak meškajú deväť mesiacov a sú zďaleka nedostatočnými. Dokopy ich vplyv na verejné financie odhaduje ministerstvo na 100 mil. eur a potrebných na budúci rok je 1,4 mld. Teda zatiaľ sme videli opatrenia vo veľkosti jednej štrnástiny tej potreby, ktorú potrebujeme naplniť. No a potom tu máme viacero zmätočných informácií. Najprv minister financií chcel zvýšiť DPH, ale potom mu to v priamom prenose pán premiér na spoločnej tlačovej besede zrušil, ale predstavil 30 % šetrenia na sebe, teda na úradoch v štátnej správe. A ako vyzerá tento plán, pán minister? Idete šetriť na sebe, na štátnych úradoch alebo to bol, alebo to bol zase len prd do Stromovky zo strany pán premiéra? A len podotýkam, v tomto kontexte sme minulý týždeň počuli od pána Danka teda niečo, čo som nikdy nepočul, slovo efektivita, ale použil v zlom kontexte, teda že vraj máme ušetriť zlučovaním nezávislých úradov a zabezpečiť týmto konsolidáciu. Pre mňa skôr vtip ako, ako diskusia o neefektivite, a teda nemám v hlave presné čísla, ale ten včerajší let asi stál viacej, ako by ušetril za, za zlučovanie týchto dvoch úradov. Summa summarum, to, čo robí vláda, je šetrenie na ľuďoch, ktorí poctivo platia dane a vytvárajú hodnoty, zamestnávatelia aj zamestnanci, a ten prístup vlády ku konsolidácii vyzerá asi tak, ako keď prinesiete mechanikovi svoje auto na kompletný servis, ale on namiesto toho vymení stierače, doplní vodu do odstrekovača a je hotovo. A to, že vám auto o pár kilometrov neskôr prestane ísť, ho už nezaujíma. A pravda je tiež taká, že vláda stále viac a viac dusí našu ekonomiku. Spomeňte si na už spomínané zvýšené odvody z práce. Berie ľuďom peniaze, naše budúce dôchodky z II. piliera a financuje, financuje z neho svoje sociálne balíčky a predvolebnú kampaň pána Pellegriniho a podobne a namiesto toho, aby zväčšovala koláč, tak ho len rozdeľuje medzi sebou. A takto vyzerá novodobá sociálna demokracia. Sľubuje ľuďom lacnejší chleba, ale zároveň im predáva menšie bochníky. No a kontext je aj taký, že koalícia je rozhádaná a posúva zákony na jeseň vrátane tých konsolidačných, nemá dohodu, vieme všetci, na predsedovi parlamentu a zaoberá sa iba demoláciou právneho štátu a rozkladu verejných financií. A pri veciach, ktoré sú pre budúcnosť Slovenska dôležité, počúvame väčšinou len výhovorky. A pravda je, že vláda zatiaľ odvahu, mala zatiaľ odvahu len na to, aby sa postarala o svojich ľudí. Zvýšili si platy a aj to pokútnym spôsobom cez paušál, pretože štandardným spôsobom zvýšením normálnych taríf to nemôže urobiť, pretože im v tom bráni práve zákon o rozpočtovej zodpovednosti, zabezpečila si doživotnú rentu pre svojho šéfa, stará sa o návrat svojich ľudí napríklad na finančnú správu alebo do PPA-čky a ďalších. Pán prezident finančnej správy nám to dokonca otvorene povedal na finančnom výbore, keď som sa ho spýtal, či teda to, čo nám predstavil o IT-čku, je, je návrat našich ľudí, tak on povedal – áno, ale že vraj to bude lacnejšie. No tak si budeme na to pozerať. Ale na to, aby prijali nepopulárne, ale absolútne nutné rozhodnutia a konsolidovali verejné financie na to ich odvaha odvaha nestačí. Ale na záver chcem vyjadriť nádej, že sa, pán minister, chopíte toho kormidla a z tej lode nebude Titanic a vyvediete naše verejné financie z problémov. Na to ale potrebujete nabrať odvahu a zobrať zodpovednosť do vlastných rúk. A my budeme v každom prípade konštruktívna opozícia a podporíme dobré návrhy, aj keď budú nepopulárne. Ale veci sa dejú v kontexte a nemôžme podporiť takýto chabý pokus o ozdravenie verejnej verejných financií v kontexte tých bezbrehých rozdávačiek, ktoré predvádzate, a príďte s rozumným konsolidačným plánom a my sme pripravení o ňom diskutovať a podporiť ho. A držím vám palce v tomto snažení, pán minister, aby sa vám to podarilo. Ďakujem pekne. (Potlesk.)